b'\n_START_ARTICLE_\nPiazza Navona\n_START_PARAGRAPH_\nPiazza Navona (Trg Navona) je barokni gradski trg u Rimu (Italija) kojeg je dizajnirao Bernini tako da je zadr\xc5\xbeao oblik starorimskog hipodroma koji se nalazio na tom mjestu.\n_START_SECTION_\nAnti\xc4\x8dki stadion\n_START_PARAGRAPH_\nTrg je nastao na prostoru gdje se za anti\xc4\x8dkog Rima nalazio Domicijanov stadion, izgra\xc4\x91en 85. godine od cara Domicijana, restauriran od cara Aleksandra Severa (222. - 235.).  Taj stadion bio je 276 metara dug, a 54 \xc5\xa1irok i mogao je primiti  30.000 gledatelja. Stari Rimljani dolazili su na stadion gledati agones (latinski jezik: igre), zbog tog su stadion radije zvali Circus Agonalis (negoli slu\xc5\xbebeno Domicijanov stadion). Predpostavlja se da se vremenom od agone do\xc5\xa1lo do navone te kasnije do dana\xc5\xa1njeg imena trga navona.\n_START_SECTION_\nTrg za srednjeg vijeka\n_START_PARAGRAPH_\nZa ranog srednjeg vijeka, stadion je postupno pretvaran u stambeni prostor, a teren je kori\xc5\xa1ten za konjske utrke. Ve\xc4\x87 od 7. stolje\xc4\x87a trg je postao kultno mjesto, jer je tu prema legendi pogubljena ranokr\xc5\xa1\xc4\x87anska mu\xc4\x8denica sv. Agneza._NEWLINE_Kao javni gradski prostor - trg oformljen je u posljednjim godinama 15. stolje\xc4\x87a, kad je odlukom pape Siksta IV. tu preba\xc4\x8dena gradska tr\xc5\xbenica, koja je prije bila na Campidogliu.'